SAJTÓKÖZLEMÉNY  
 **Megnyitotta 160. tanévét a Színház- és Filmművészeti Egyetem**

*Budapest, 2025. szeptember 05.* – **A Színház- és Filmművészeti Egyetem (SZFE) 2025. szeptember 5-én tartotta jubileumi tanévnyitóját az Uránia Nemzeti Filmszínházban, ahol közel 160 elsőéves hallgatót köszöntöttek. Az esemény keretében 45 művész jubileumi arany-, gyémánt- és vasdiplomát vehetett át.**

Az ünnepséget **Prof. Dr. Sepsi Enikő**, az SZFE rektora nyitotta meg. Beszédében kiemelte, hogy a nemzetköziesítés a tavalyi kiemelkedő év után továbbra is fontos célja az intézménynek. A nyáron Sopronban rendeztek nemzetközi színházi workshopot mongol, bolgár, perui, spanyol és román résztvevőkkel. Ősszel Ariane Mnouchkine színházának két színésze tart workshopot és bemutatják Béatrice Picon-Vallin Mnouckine színházának első ötven évéről írott könyvét magyar fordításban, novemberben pedig nemzetközi diákfilmfesztiválra kerül sor magyar, bukaresti, pozsonyi és római partneregyetemek részvételével.

A közeljövőben az SZFE vendége lesz a Filmmaratonra látogató David Cronenberg, kanadai filmrendező is. *„Oktatási célként a tanévben tovább erősítjük a nemzetközi színházi és filmes terület közös projektjeit a tanrendi keretek között, de azon kívül is a szakkollégiumban, az Alkotó Műhelyek hetében, továbbá azon az összművészeti gálán, ahol négy művészeti egyetem, a Zeneakadémia, a MOME, a Táncművészeti Egyetem és az SzFE ünneplik alapítási jubileumaikat a MÜPA nagytermében október 12-én–* hangsúlyozta.

Az idei tanévben 157 új hallgató iratkozott be. 48-an a Zsigmond Vilmos Mozgóképművészeti Intézetben kezdik meg tanulmányaikat televíziós műsorkészítő alapszakon, valamint forgatókönyvíró, filmoperatőr, filmrendező, látványtervező és dokumentumfilm-rendező mesterszakokon. A Sinkovits Imre Színházművészeti Intézetben 36 hallgató indítja pályáját prózai színész, bábszínész, illetve héber nyelvű specializáción, amely a kisebbségi nyelvek színházi hagyományainak megőrzését és továbbadását szolgálja. A Németh Antal Drámaelméleti Intézetben 43 hallgató kezdi meg tanulmányait drámainstruktor szakon – drámajátékos, rendezői és művészeti szervező specializációkon –, valamint a művésztanár képzésen. A Doktori Iskolában 15 hallgató folytatja legmagasabb szintű tanulmányait (10 fő DLA, 5 fő PhD). Az Erasmus-program keretében további 15 nemzetközi diák érkezett, így idén összesen 553 fővel indul a tanév.

Az ünnepségen a rektor gratulált a Nemzeti Felsőoktatási Ösztöndíj idei díjazottjainak, majd sor került a gólyaesküre, amelynek során az elsőévesek a közösség teljes jogú tagjaivá váltak. „*Kedves elsőévesek, ma fogadalmat tesznek, és ezzel egy nagy múltú közösség részévé válnak. Inspiráló élmény, hogy a szakma irányába most induló fiatalok együtt ünnepelhetnek azokkal a művészekkel, akik több évtizedes pályát tudhatnak maguk mögött”* – fogalmazott Sepsi Enikő és Peter Brook szavaival kívánt nekik átalakító élményeket: *„A karmester köré személyi kultuszt keríthetünk ugyan, de tudnunk kell, hogy valójában nem ő hívja életre a zenét, hanem a zene őt – ha nyugodt, nyitott és érzékeny, akkor a láthatatlan majd hatalmába keríti, és az ő közvetítésével hozzánk is eljut.”*

Az ünnepség megható mozzanatát jelentette a díszoklevelek átadása, amelynek keretében azokat a művészeket köszöntötték, akik 50, 60 vagy 65 évvel ezelőtt szerezték diplomájukat. Összesen 45-en vehettek át díszoklevelet, közülük 21-en személyesen is jelen voltak az Urániában. A rektor Adolphe Appia szavaival köszöntötte őket: *„Manapság egy drámaíró elfogadja az emberi lét olyan aspektusait is, melyeket helytelenít, a művet tulajdonképpen ez a konfliktus kelti életre … a drámaíróhoz hasonlóan – ám ezúttal az elejétől kezdve élő elemekkel – túl kell lépnünk a konfliktusokon és a reakciókon egy nagyobb cél érdekében.”*

A rendezvényen köszöntőt mondott Novák Irén, művészetért és közösségi művelődésért felelős helyettes államtitkár és Vidnyánszky Attila, a Színház- és Filmművészetért Alapítvány kuratóriumának elnöke is.

**Vidnyánszky Attila** az intézmény jövőjére irányította a figyelmet: *„A modellváltás óta eltelt öt év azt mutatja, hogy az intézmény a filmes infrastruktúrában és a nemzetköziesítésben sokat lépett előre, csak a tavalyi tanévben negyvennégy művész, oktató-kutató tartott workshopokat, előadásokat. Nehéz év áll előttünk, vigyáznunk kell egymás érzékenységére és fontos megőrizni a szellemi alkotói függetlenségünket. Ebben a folyamatosan változó világban ez a helyzet a jövőben is jellemző lesz, ezért fontosak az olyan hagyományteremtő események, mint a Soproni Nemzetközi Színházi Műhely vagy a Debreceni Nyári Akadémia, amelyek iránymutatást adnak, közösséget formálnak és értékes szakmai kapcsolatokat teremtenek.”* Zárásként megköszönte a tanárok áldozatos munkáját, gratulált a felvételt nyert hallgatóknak és a díszoklevelet átvevő öregdiákoknak.

**Novák Irén** beszédében kiemelte az egyetem hagyományainak és jubileumi évének jelentőségét: *„A Színház- és Filmművészeti Egyetem 160 éves története azt bizonyítja, hogy a magyar színház- és filmművészetnek mindig szüksége volt, és ma is szüksége van arra a szakmai műhelyre, ahol a tehetségek kibontakozhatnak. Az SZFE nemcsak az oktatásban, hanem a kulturális örökség továbbadásában is pótolhatatlan szerepet tölt be.”*

---

További információ és kapcsolat:

|  |  |
| --- | --- |
| A képen szöveg, Betűtípus, fehér, Grafika látható  Automatikusan generált leírás | **SIMON**  **IZABELLA** |
| Kommunikációs és Marketingigazgatóság | Igazgató |
| 1117 Budapest, Gábor Dénes utca 4.  Infopark, C épület | +36 30 087 7282  [simon.izabella@szfe.hu](mailto:simon.izabella@szfe.hu) [szfe.hu](http://www.szfe.hu/) |